Predkladacia správa

V roku 2003 nastal významný posun v procese včleňovania Slovenskej republiky do medzinárodnej donorskej komunity. Na programy a projekty oficiálnej rozvojovej pomoci MZV SR  je na rok 2003 vyčlenených 141 813 tis. Sk. Ide o prostriedky vyčlenené nad rámec už existujúcej rozvojovej pomoci, (ako sú napríklad príspevky do medzinárodných organizácií, štipendiá, humanitárna pomoc, atď.). Splnil sa tak jeden z predpokladov, aby sa rozvojová pomoc stala  účinnou súčasťou slovenskej zahraničnej politiky.

5.6.2003 schválila vláda SR materiál ”Strednodobá koncepcia oficiálnej rozvojovej pomoci na roky 2003-2008”. V tomto dokumente sú definované konkrétne strategické ciele, úlohy, teritoriálne a sektorálne priority, princípy a kľúčoví partneri slovenskej oficiálnej rozvojovej pomoci. V rámci teritoriálnych priorít je v dokumente určené Srbsko a Čierna Hora (SČH), ako prvá programová krajina slovenskej rozvojovej pomoci. 

Na základe dohodnutých teritoriálnych priorít pripravilo MZV materiál ”Národný program oficiálnej rozvojovej pomoci na rok 2003”, v ktorom sú stanovené dva komponenty rozpočtu tejto pomoci. Prvý komponent, s finančnou alokáciou 55 mil. Sk, je určený na program pre  Srbsko a Čiernu Horu (prvá programová krajina) a druhý komponent je zameraný na projekty pre 12 projektových krajín.  

K realizácii konkrétnych projektov v Srbsku a Čiernej Hore je nutné vytvoriť najmä (popri ďalších technických podmienkach) právny rámec pre poskytovanie oficiálnej rozvojovej pomoci. Podľa štandardného postupu donorských krajín musí byť s programovou krajinou podpísaná Dohoda medzi vládou Slovenskej republiky a radou ministrov Srbska a Čiernej Hory o rozvojovej spolupráci (rieši tento materiál) a Finančné memorandum (ide o technickú medzirezortnú dohodu, ktorá bude pripravená následne). 

Návrh Dohody medzi vládou Slovenskej republiky a radou ministrov Srbska a Čiernej Hory o rozvojovej spolupráci (ďalej len “dohoda”) pripravilo MZV SR a prerokovalo s MZV SČH v dňoch 19. - 22. 5. 2003. Do materiálu boli následne zapracované pripomienky Srbska a Čiernej Hory, ktoré boli len formálneho charakteru, čím sa vytvoril predpoklad na podpis zmluvy ešte pred summitom EÚ v Solúni (20. – 21. 6. 2003). Dohoda vymedzuje všeobecné podmienky rozvojovej spolupráce medzi Slovenskou republikou a Srbskom a Čiernou Horou. Tieto podmienky sa vzťahujú na poskytnutie oficiálnej rozvojovej pomoci príjemcovi v rámci Národného programu oficiálnej rozvojovej pomoci Slovenskej  republiky. Príjemca zabezpečí efektívne využitie tejto pomoci a vykoná všetky opatrenia na zabránenie zneužitia finančných prostriedkov poskytnutých v rámci tejto pomoci.

SR je prvou transformujúcou sa krajinou, ktorá prichádza do SČH s ponukou uceleného rozvojového programu (nie izolovaných projektov). Vzhľadom na komparatívne výhody SR v regióne a pozitívne väzby z nedávnej minulosti (najmä Bratislavský proces) je ponuka rozvojovej spolupráce prijímaná zo strany SČH s veľkým očakávaním. Ak SR využije momentum, ktoré sa jej ponúka a bude konať rýchlo a operatívne, dostane program rozvojovej pomoci medzi SR a SČH oveľa širší rozmer a silný politický kontext. Správne načasovanie prezentácie slovenskej iniciatívy (na summite v Solúni), vytvorí predpoklad pre úspešnosť celého programu, ktorý by mal priniesť hmatateľné výsledky v podobe konkrétnych projektov.  

Predkladaná zmluva má charakter medzinárodnej zmluvy vládnej povahy.